钦定古今图书集成/理学汇编/学行典/第138卷 > 《答寄尧夫先生》宋·韩绛
## 钦定古今图书集成/理学汇编/学行典/第138卷 > 《答寄尧夫先生》宋·韩绛

“君子志于道，出处非一端。伊尹负鼎俎，颜渊乐瓢箪。
斯自理适当，匪缘情所安。超然达者致，邈矣谁可攀。
嗟嗟狂若狷，徇己缺其完。轩冕外不释，山林趋不还。”
我爱邵夫子，醇气充见颜。群经究彼邃，古史阅而删。
不为诡异行，已蹈异俗难。逃名去淇澳，筑室伊洛闲。
抱业舍仕进，竭心奉亲欢。修竹当环堵，寒流日潺潺。
问谁从之游，结驷款其关。兹予久欣慕，欲往良独艰。
幸君适河内，至此解征鞍。僚友恃交旧，屈致及门阑。
前迎倒我屣，布席罗雕盘。高谈未一二，长揖忽归骞。
不意馈双鲤，剖腴出琅玕。何以报嘉惠，永怀金与兰